“Beurtkrag het geen impak op die ekonomie nie”Argieffoto Edna Molewa, minister van waterwese en omgewingsake het Donderdag gesê die regering het nie enige berigte ontvang dat die ekonomie deur die kragonderbrekings geraak word nie en het beurtkrag as ŉ “tydelike terugslag” beskryf. “Ons het tot dusver nie enige inligting ontvang dat daar ŉ negatiewe impak gaan wees nie,” het Molewa gesê. Molewa sê Eskom het die regering verseker dat daar voldoende energie in die elektrisiteitsnetwerk beskikbaar is. “Dis so tydelik as wat tydelik kan wees,” het Molewa namens die kabinet gesê. “Sodra ons weer normale droë weer het, sal die probleem verby wees. Eskom sê die kragonderbrekings word toegeskryf aan swaar reënneerslae in Mpumalanga wat nat steenkool veroorsaak het. “Ons glo nie ons het tans ŉ krisis in elektrisiteit nie,” het Molewa bygevoeg. “Eskom het aangedui dat ons genoeg en voldoende energie op die netwerk het.” Die kabinet kan nie bevestig wanneer die kragonderbrekings tot ŉ einde gaan kom nie. “Ons verwag die reën sal opklaar en dan sal ons terugkeer na normaal.”